«የህዳሴ ግድብ ግንባታ ኢትዮጵያ ሉአላዊነቷን አስከብራ እንደ አገር የመቀጠልና ያለመቀጠል ጉዳይ ነው» ዶ/ር ኢ/ር ጥላሁን ኤርዱኖ
አዲስ አበባ፡- የታላቁ የኢትዮጵያ ህዳሴ ግድብ ግንባታ ለኢትዮጵያውያን ከልማትም በላይ በሰላምና በአንድነት ሉአላዊነቷን አስከብራ እንደ አገር የመቀጠልና ያለመቀጠል ጉዳይ መሆኑን በአዳማ ሳይንስና ቴክኖሎጂ ዩኒቨርሲቲ ሲቪል ኢንጂነሪንግ እና አርክቴክቸር ትምህርት ክፍል ረዳት ፕሮፌሰር የሆኑት ዶክተር ኢንጂነር ጥላሁን ኤርዱኖ ተናገሩ። 
የማፒንግ ኢንጂነሪንግ ባለሙያ የሆኑት ዶክተር ኢንጂነር ጥላሁን ኤርዱኖ ከአዲስ ዘመን ጋዜጣ ጋር
 ባደረጉት ቃለ ምልልስ እንደተናገሩት፤ በኢትዮጵያ ከዘመናት የጦርነት ታሪክ ጀርባ በአብዛኛው የዓባይ ወንዝ አለ። ኢትዮጵያም ዓባይን ባለመገደብዋ ለዘመናት ሰላም ርቋት ቆይቷል። በመሆኑም ከዓመታት ጉዞ በኋላ ዛሬ ላይ ተግባራዊ የተደረገው የታላቁ የኢትዮጵያ ህዳሴ ግድብ ለኢትዮጵያውያን ከልማትም በላይ በሰላምና በአንድነት እንደ አገር የመቀጠልና ያለመቀጠል ጉዳይ በመሆኑ ኢትዮጵያውያን ያለምንም መዘናጋት ስራውን አጠናክረው መቀጠል ይኖርባቸዋል።
ኢትዮጵያ የጦርነት ታሪክ ጀርባ የዓባይ ወንዝ የመኖሩ
 ምክንያት ዓባይን ገድባ ባለመጠቀሟ የመጣባት ነው የሚሉት ረዳት ፕሮፌሰር፣ የዚህ ምክንያቱ ደግሞ ገና ለገና ኢትዮጵያ ሰላም ካገኘች ልማት ታስባለች፤ ልማት ካሰበች ደግሞ ወንዞቿን ገድባ ውሃ ታሳጣናለች የሚሉ በዚህም ሀሪቱን ጠላት አድርገውን የሚኖሩ መንግስታት በዙሪያዋ ስላሉ ነው ብለዋል። ይህ ደግሞ የዓባይ ውሃን ገድቦ መጠቀም የኢትዮጵያ ብልጽግና፣ የኢኮኖሚ እድገትና የልማቷ መሰረት ከመሆኑም በላይ፤ እንደ አገር አንድ ሆና ህዝቦቿ በሰላምና በአንድነት የመኖራቸው መሰረትም መሆኑን አመልክተዋል።
“ ኢትዮጵያ ሰላም የምታጣው ዓባይ ባለመገንባቱ ነው። ስለዚህ ዓባይ የሰላማችንና የአንድነታችን መሰረት ነው። እንደ አገርም የሉዓላዊነታችን እና እንደ አገር የመቀጠል ያለመቀጠል የዋስትና ካርዳችን ነው። ከዚህ አኳያ ዓባይን እንደ ቀላል ከኢኮኖሚ ጋር ብቻ ማያያዙ በጣሙን የተሳሳተ አመለካከት ነው ብለዋል። ይህ ማለት ግን ከኢኮኖሚ አንጻር አስተዋጽዖ የለውም ማለት አይደለም። በተለይ አሁን የተጀመረው የህዳሴ ግድብ ለመብራት ከሚሰጠው አገልግሎት በተጨማሪ ከፍተኛ ኢኮኖሚያዊ ጥቅም አለው ብለዋል። 
የህዳሴው ግድብ ለኢትዮጵያውያን እንደ አገር የመቀጠልና ያለመቀጠል ጉዳይ መሆኑን ኢትዮጵያ ያለምንም መዘናጋት ግድቡን መቀጠል እንዳለባትም ያመለከቱት ረዳት ፕሮፌሰር፣ ግድቡን ማጠናቀቅም የልማትም የሰላምም መሰረት መሆኑን በመጠቆም፤ ኢትዮጵያ ግድቡን ገንብታ በማጠናቀቅ ከውሃ፣ መብራትና ሌሎችም ማህበራዊና ኢኮኖሚያዊ ጥያቄዎቿን መመለስ ካልቻለችም የህዝብ ቁጥሯ በጣም ፈጣን ከመሆኑ ጋር ተያይዞ ይሄን ህዝብ መመገብ ከማትችልበት ደረጃ ልትደርስ እንደምትችል አሳስበዋል። 
የህዝቡን ችግርና ፍላጎት ተረድቶ ለህዝቡ የሚያስፈልገውን የማያቀርብ መንግስት ደግሞ የውጭ ጫናና የውስጥ አመጽ ስለሚበዛበት የአገርን ህልውና
 እና የህዝብን ሰላም የሚፈትን ችግር እንደሚገጥመው ሳይታለም የተፈታ መሆኑን ጠቁመው፣ ከዚህ አንጻር የህዳሴው ግድብ ለኢትዮጵያ እና ኢትዮጵያውያን የኢኮኖሚ ጥቅሟን ከማስጠበቅ ባለፈ እንደ አገር የመቀጠል ያለመቀጠል ካርዷ እንደሆነም አብራርተዋል።
እንደ ዶክተር ኢንጂነር ጥላሁን ገለጻ ከሆነ፤ የኢትዮጵያዊያን የእርስ በርስ ጦርነት ታሪክ መሰረቱ የዓባይን ወንዝ በጊዜ ካለመገደባችን ነው። አሁን ግን ያንን ታሪክ ለመቀየር የሚያስችል ግድብ እየገደብን ነው። ሌሎችም የምንገድባቸው ይኖራሉ። ለዚህ ደግሞ የኢትዮጵያ ህዝብ በዘር፣ በሃይማኖት፣ በጎሳ፣ በአካባቢና በመንደር ሳይከፋፈል ወደ ህብረቱ መምጣት አለበት። ኢትዮጵያውያን ደግሞ ቀድሞም ከዴሞክራሲ እጦት በስተቀር ከፍተኛ የህዝቦች አንድነትና ህብረት ነበረን፤ ለከፍተኛ ድል ሲያበቃን የነበረውም ይሄው አንድነታችን እንደመሆኑ ይሄው ህብረታችን መጠናከር አለበት። 
ከዚህ በተጓዳኝ የኢትዮጵያ መንግስት በምንም መልኩ የመጪውን ትውልድ ጥቅም በሚነካ መልኩ የአባይ ወንዝ ውሀን አጠቃቀም በሚመለከት ምንም አይነት ድርድር ውስጥ መግባት የለበትም። አሁን ከተፈጠረው የህዳሴ ግድብ ጉዳይ ጋር በተገናኘም ድርድሩ በእኩል ተጠቃሚነት መርህ ላይ በመመርኮዝ መሆን አለበት። የኢትዮጵያ ህዝብም ያለው አማራጭ ግድቡን ገንብቶ የአገሩን ሉዓላዊነት አስከብሮ በሰላም መኖር እንደሆነም አስታውቀዋል። 
ከዚህ ውጪ የወደፊቱን ውሃ በሚመለከት ለግብጽ መፈረም ወይም ከግብጽ ጋር ውል ማሰር ለኢትዮጵያ ሰላም የሚሰጥ ጉዳይ እንዳልሆነ አመልክተው፣ ምክንያቱም ዛሬ ካለው መንግስት ጋር ቢፈራረሙም ነገ በሚመጣው ላይ ጥርጣሬያቸው ያገረሻል። ስለዚህ ያለን ብቸኛ አማራጭ በህብረት ቆመን ሳንዘናጋ ግድቡን መገንባት እና አገርን አስጠብቆ መኖር ብቻና ብቻ እንደሆነም ገልጸዋል።
አዲስ ዘመን ሰኔ 14/2012
በወንድወሰን ሽመልስ